На основу члана 52. и 25. Закона о јавним предузећима („Службени гласник РС", број 15/2016 и 88/2019), члана 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019), члана 18. и 25. Одлуке о оснивању Јавног предузећа Завод за урбанизам Ниш („Службени лист Града Ниша", број 155/2016 – пречишћен текст),

Скупштина Града Ниша, на седници од \_\_\_\_\_\_\_\_.2021. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ ПРЕДУЗЕЋА ЗАВОД ЗА УРБАНИЗАМ НИШ**

**I** Мр Мирољуб Станковић, дипломирани инжењер архитектуре, именује се за вршиоца дужности директора Јавног предузећа Завод за урбанизам Ниш, најдуже до годину дана од дана именовања.

**II** Вршилац дужности директора Јавног предузећа Завод за урбанизам Ниш има сва права, обавезе и овлашћења која има директор овог предузећа.

**III** Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша www.ni.rs.

**О б р а з л о ж е њ е**

Чланом 52. Закона о јавним предузећима („Службени гласник РС", број 15/2016 и 88/2019) и чланом 25. Одлуке о оснивању Јавног предузећа Завод за урбанизам Ниш („Службени лист Града Ниша", број 155/2016 – пречишћен текст), прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 18. Одлуке о оснивању Јавног предузећа Завод за урбанизам Ниш прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

У циљу обезбеђивања услова за несметано функционисање Јавног предузећа Завод за урбанизам Ниш, неопходно је именовати вршиоца дужности директора овог предузећа.

Мр Мирољуб Станковић је стекао звање дипломираног инжењера архитектуре на Архитектонском факултету Универзитета у Београду 1983. године. Магистарску тезу одбранио је 2016. године. Своју каријеру започиње 1984. године у Заводу за урбанизам, након чега је стекао богато искуство у области урбанизма у овом предузећу. Налазио се на многим руководећим местима у периоду од 1992. године, а 2017. године изабран је за директора Јавног предузећа Завод за урбанизам Ниш. Носилац је лиценци Инжењерске коморе Србије, одговорни урбаниста на изради 83 урбанистичка и просторна плана и пројекта, добитник 9 награда у аутор 28 објављених стручних радова у овој области.

На основу наведеног, а имајући у виду да мр Мирољуб Станковић, дипломирани инжењер архитектуре, испуњава услове за именовање вршиоца дужности директора Јавног предузећа Завод за урбанизам Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2021.године

**СКУПШТИНА ГРАДА НИША**

**ПРЕДСЕДНИК**

**др Бобан Џунић**